

 **Република Србија**

**МИНИСТАРСТВО ИНФОРМИСАЊА**

 **И ТЕЛЕКОМУНИКАЦИЈА**

**ИЗВЕШТАЈ О СПРОВЕДЕНОМ КОНКУРСУ ЗА СУФИНАНСИРАЊЕ ПРОJЕКАТА ПРОИЗВОДЊЕ МЕДИЈСКИХ САДРЖАЈА ЗА ИНТЕРНЕТ МЕДИЈЕ У 2025. ГОДИНИ**

**Јул 2025. године**

Министарство информисања и телекомуникација је на основу члана 27. став 8. Закона о јавном информисању и медијима („Службени гласник РС”, брoj 92/23) припремило извештај о спроведеном Конкурсу за суфинансирање проjеката производње медијских садржаја за интернет медије у 2025. години.

1. **Основни подаци о Конкурсу**

Министарство је на основу члана 16. став 1. тачка 4.) и члана 20. Закона о јавном информисању и медијима („Службени гласник РС”, брoj 92/23), Правилника о суфинансирању пројеката за остваривање јавног интереса у области јавног информисања („Службени гласник РС” брoj 6/24), Уредбе о условима и критеријумима усклађености државне помоћи у области јавног информисања („Службени гласник РС” број 9/22) и Одлуке о расписивању конкурса за суфинансирање пројеката у области јавног информисања у 2025. години Број: 000062484 2025 13460 003 005 000 001 од 27. јануара 2025. године расписало Конкурс за суфинансирање проjеката производње медијских садржаја за интернет медије у 2025. години. Конкурс је био расписан у периоду од 1. фебруара 2025. године до 17. марта 2025. године, а јавни позиви су објављени на веб-сајту Министарства информисања и телекомуникација и на Јединственом информационом систему за спровођење и праћење суфинансирања пројеката у области јавног информисања (у даљем тексту: ЈИС).

 Учесници конкурса су могли поднети захтев за суфинансирање пројекта у износу који не прелази 80% оправданих трошкова вредности пројекта.

1. **Намена Конкурса**

Намена конкурса је пружања финансијске подршке производњи медијских садржаја који доприносе остваривању јавног интереса у области јавног информисања, дефинисаног чланом 15. Закона о јавном информисању и медијима.

1. **Критеријуми за оцену пројеката**

Критеријуми на основу којих су пројекти оцењивани су:

1) *Мера у којој је предложена пројектна активност подобна да оствари јавни интерес у области јавног информисања*, а посебно:

1. релевантност пројекта;

2. изводљивост пројекта;

3. праћење реализације пројекта;

4. капацитети предлагача пројекта;

5. доступност садржаја циљној групи;

6. буџет и оправданост трошкова.

2) *Мера у којој се медиј путем кога ће бити реализован пројекат придржава професионалних и етичких стандарда*:

1. да ли су медију путем којег ће бити реализован пројекат изречене мере од Савета за штампу, у последњих годину дана, због кршења професионалних и етичких стандарда;

 2. тежина прекршаја и учесталост понављања.

* 1. **Ближи критеријуми за оцену пројеката**

Јавним позивом су дефинисани ближи критеријуми, односно приоритетне теме:

* очување српског идентитета, српског језика и српског ћириличног писма;
* политичка, међунационална, међуверска и други облици толеранције и разумевање;
* превенција и заштита од дискриминације;
* култура јавног дијалога;
* сузбијање говора мржње и лажних вести у медијима;
* безбедност деце на интернету;
* медијска писменост;
* владавина права;
* заштита података о личности, а посебно личности малолетника;
* улога и значај цивилног друштва;
* дигитализација и вештачка интелигенција;
* безбедност новинара;
* развој критичког мишљења;
* друштвене и породичне вредности;
* подстицање рађања;
* афирмативни садржаји за децу и младе;
* нове форме популарне културе;
* српска уметност и традиција;
* култура сећања;
* обележавање годишњица: 80 година пробоја заточеника система концентрационих и логора смрти НДХ у Јасеновцу, 80 година победе над нацизмом, фашизмом и усташтвом у Другом Светском рату, 210 година подизања Таковског устанка, 190 година Сретењског устава и 850 година од рођења Светог Саве I Српског;
* развој науке и образовања;
* равномерни регионални развој;
* унапређење и проширење пољопривредне производње;
* прехрамбена безбедност;
* безбедност саобраћаја;
* превенција насиља у породици, родно заснованог насиља и насиља уз употребу оружја;
* смањење ризика социјалне искључености припадника осетљивих група;
* родна димензија у друштвеној пракси и институцијама друштва;
* борба против корупције;
* борба против организованог криминала;
* борба против трговине људима;
* превенција тероризма;
* спречавање злоупотребе психоактивних супстанци;
* заштита сексуалног и репродуктивног здравља;
* спречавање злоупотребе оружја;
* јавно здравље и здравствене потребе становништва.

Учесници су, осим на приоритетне, могли да предложе суфинансирање пројекта и на друге теме које доприносе остваривању јавног интереса у области јавног информисања.

1. **Финансијски аспекти конкурса**

За реализацију Конкурса за суфинансирање проjеката производње медијских садржаја за интернет медије у 2025. години опредељено је 47.000.000,00 динара. Средства су планирана на економским класификацијама: 25.120.000,00 на 424 - са које су додељена привредним друштвима и предузетницима и 21.880.000,00 на 481 - са које су додељена организација цивилног друштва, синдикатима и верским организацијама.

 *Табела 1. Приказ опредељених средстава по економским класификацијама*

|  |  |  |  |
| --- | --- | --- | --- |
| **РБ** | **Назив конкурса** | **Економска класификација** | **Износ средстава у РСД** |
| 1. |  Конкурс за суфинансирање пројеката производње медијских садржаја за интернет медије  | 424 |  25.120.000,00 |
| 481 |  21.880.000,00 |
|  | **Укупно:** |  |  47.000.000,00 |

Учесници су за реализацију пројеката тражили укупно 298.181.564,00 динара, што је 4,4 пута више у односу на износ опредељених средстава за реализацију конкурса.

*Табела 2. Приказ тражених средстава у односу на претходну годину*

|  |  |  |  |
| --- | --- | --- | --- |
| **РБ** | **Назив конкурса** | **Тражена средства у 2024. години** | **Тражена средства у 2025. години** |
| 1. | Конкурс за суфинансирање пројеката производње медијских садржаја за интернет медије у 2025. години | 189.612.410,93 | 298.181.654,00 |

 Најмањи износ средстава који је могао бити одобрен за суфинансирање пројекта је 500.000,00 динара, а највећи 1.500.000,00 динара. Ни једном кориснику није одобрен износ већи од 900.000,00 динара.

1. **Пријављени пројекти**

На Конкурс за суфинансирање проjеката производње медијских садржаја за интернет медије у 2025. години путем ЈИС-а пристигло је укупно 319 пријава. Проверу поднетих пријава извршила је стручна служба министарства. Провера се односила на испуњеност услова за учешће на конкурсу. Због неиспуњавања услова конкурса, датих у jавном позиву, решењем је одбаченo тринаест пројектних пријава. Одбачене пројекте комисија није разматрала.

1. **Именовање и улога стручне комисије**

За Конкурс за суфинансирање проjеката производње медијских садржаја за интернет медије у 2025. години кандидати за чланове стручне комисије пријављивали су се путем ЈИС-а. Биографије кандидата за чланове комисије вредноване су путем ЈИС-а на основу бодовне листе за оцену биографија и кандидати су се на конкурс пријављивали са већ раније оствареним бројем бодова. На две ранг листе пријављених кандидата, на основу броја добијених бодова стигло је 8 пријава кандидата за чланове комисије, од којих су 5 пријавa новинарских и медијских удружења и 3 пријаве теоретичара, аналитичара и практичара из области медија који су се самостално пријавили. Министар је на основу ранг листе Решењем о именовању чланова Комисије за Конкурс за суфинансирање проjеката производње медијских садржаја за интернет медије у 2025. години Број: 001071094 2025 13460 003 005 012 002 од 21. марта 2025. године именовао петочлану комисију за оцену пројеката.

Накнадном провером утврђено је да се један именовани члан Комисије налази у сукобу интереса сходно члану 25. став 3. Закона о јавном информисању и медијима („Службени гласник Републике Србије“ број 92/23) и израђено је Решење о поништењу дела Решења о именовању чланова Комисије за Конкурс за суфинансирање проjеката производње медијских садржаја за интернет медије у 2025. години.

Већина чланова комисије именована је на предлог новинарских и медијских удружења. Решење о именовању чланова комисија и Решење о поништењу дела Решења о именовању чланова Комисије за Конкурс за суфинансирање проjеката производње медијских садржаја за интернет медије у 2025. години доступно је на веб сајту Министарства информисања и телекомуникација на адресама: <https://mit.gov.rs/extfile/sr/15732/Resenje3.pdf>,https://mit.gov.rs/extfile/sr/16074/Resenje%20o%20ponistenju.pdf и на ЈИС-у blob:https://jis.mit.gov.rs/965defd0-f188-4bb1-90a2-da74fda70178, blob:https://jis.mit.gov.rs/1e9b886b-0a6a-4778-ae9e-d25ab8253181.

Чланови комисије су потписали Пословник о раду, Изјаву о непостојању сукоба интереса и Уговор о делу, којим су се обавезали да размотре и оцене пројекте у складу са критеријумима утврђеним Законом о јавном информисању и медијима, Правилником о суфинансирању пројеката за остваривање јавног интереса у области јавног информисања, наменом и критеријумима конкурса, датим у јавном позиву којим је расписан конкурс и смерницама за дефинисање и правдање трошкова пројеката.

Пријаве пристигле на конкурс чланови комисије су оценили на порталу Јединственог информационог система у складу са прописаним критеријумима. Такође, члановима Комисије је указано да је у ЈИС-у администратор мера – Савет за штампу унео изречене мере за медије, што представља један од општих критеријума који се узима у обзир приликом оцењивања самих пројеката.

Након оцене сваког појединачног пројекта од стране свих чланова комисије бодови су аутоматски сабрани и формирана је ранг листа пројеката, на основу које је комисија на заједничком састанку у министарству предложила износ средстава за сваки подржани пројекат, у складу са опредељеним износом за реализацију конкурса, расподељеним по економским класификацијама 424 и 481. За пројекте који су добили мањи износ средстава од траженог, комисија је одредила врсту ревидирања активности и предложеног буџета.

1. **Подржани пројекти**

Одлуку о расподели средстава у виду решења, са образложењем, донео је министар, на основу предлога комисија. Од укупно разматраних 306 пројеката подржано је 78, средствима у износу од 47.000.000,00 динара.

Већина пројеката је подржана мањим од траженог износа, па су подносиоци били дужни да доставе Министарству ревидирану пријаву и ревидирани буџет пројекта.

*Табела 4. Приказ броја пројеката пријављених на конкурс и износ додељених средстава*

|  |  |  |  |  |  |  |
| --- | --- | --- | --- | --- | --- | --- |
| **РБ** | **Назив конкурса** | **Средства додељена на конкурсу** | **Укупан број пројеката** | **Број одбачених пројеката** | **Број разматраних пројеката** | **Број подржаних пројеката** |
| 1. | Конкурс за суфинансирање пројеката производње медијских садржаја за интернет медије | 47.000.000,00 | 319 | 13 | 306 | 78 |

На веб сајту Министарства информисања и телекомуникација на адреси: <https://mit.gov.rs/vest/13692/konkurs-za-sufinansiranje-projekata-proizvodnje-medijskih-sadrzaja-za-internet-medije-u-2025-godini.php> и на ЈИС-у <https://jis.mit.gov.rs/grant-owners/2b738bfc-587e-47ae-b0b9-91ccfd208cb3/grants/a087ff2b-e6d4-4cf6-86da-e517081197ac> објављена су следећа документа о реализацији конкурса:

* ранг листа пројеката,
* записник о раду комисије,
* предлог комисије о расподели средстава и
* решење о расподели средстава.
1. **Тематска разноврсност подржаних пројеката**

Највећи број подржаних пројеката на Конкурсу за суфинансирање проjеката производње медијских садржаја за интернет медије у 2025. години односио се на очување националног и културног идентитета и обележавања годишњица. На ове две теме реализовано је 14 пројеката. Културним добрима посвећено је 6 пројеката. По 4 пројекта подржано је на теме о јавном здрављу, безбедности на интернету и спорту и физичкој култури. Укупно 12, односно по 3 пројекта подржано је на теме о активизму, култури сећања, родној димензији у друштвеној пракси и институцијама друштва и употреби вештачке интелигенције. По 2 пројекта подржано је на тему афирмативни садржаји за младе, друштво, економија, заштита животне средине, привредни развој, равномерни регионални развој. Из области, безбедности саобраћаја, борбе против трговине људима, друштвених и породичних вредности, интеркултуралности, информисања, јавних финансија, медијске писмености, мултикултуралности и осталих реализован је по један пројекат.

*Табела 5. Приказ броја подржаних пројеката по темама и областима*

|  |  |
| --- | --- |
| **Тема/Област** | **Укупан бр. подржаних пројеката**  |
| Активизам | 3 |
| Афирмативни садржаји за младе | 2 |
| Безбедност на интернету | 4 |
| Безбедност саобраћаја | 1 |
| Борба против трговине људима | 1 |
| Друштвене и породичне вредности  | 1 |
| Друштво | 2 |
| Економија | 2 |
| Заштита животне средине  | 2 |
| Интеркултуралност | 1 |
| Информисање | 1 |
| Јавне финансије | 1 |
| Јавно здравље и здравствене потребе становништва | 4 |
| Култура сећања | 3 |
| Културна добра | 6 |
| Медијска писменост | 1 |
| Мултикултуралност | 1 |
| Насиље | 1 |
| Наука и образовање | 1 |
| Обележавање годишњица | 7 |
| Одрживи развој | 1 |
| Очување националног и културног идентитета | 7 |
| Привредни развој | 2 |
| Равномерни регионални развој | 2 |
| Развој критичког мишљења | 1 |
| Родна димензија у друштвеној пракси и институцијама друштва | 3 |
| Рурални развој | 1 |
| Савремено стваралштво  | 1 |
| Смањење ризика социјалне искључености припадника друштвено осетљивих група | 1 |
| Спорт и физичка култура | 4 |
| Српска музичка традиција | 1 |
| Српска уметност и традиција | 1 |
| Туризам  | 1 |
| Улога и значај цивилног друштва | 1 |
| Употреба вештачке интелигенције | 3 |
| Употреба вештачке интелигенције у медијима | 1 |
| Учешће особа са инвалидитетом у свим аспектима друштвеног живота |  1 |

Корисници средстава чији су пројекти подржани путем конкурса имали су обавезу да доставе изјаву о објављивању/емитовању произведеног медијског садржаја, односно изјаву о реализацији планираних активности осам дана пре почетка објављивања/емитовања медијског садржаја односно пре реализације догађаја.

До израде извештаја 30,77% корисника средстава је доставило изјаве о објављивању/емитовању произведеног медијског садржаја на основу којих је урађен приказ жанровске разноврсности према врсти медија. Један број корисника навео је у изјави да ће садржај бити реализован кроз више жанрова (нпр: вест, извештај, репортажа, интервју, чланак) .

*Табела 6. Жанровска разноврсност реализованих садржаја према броју корисника средстава*

|  |  |  |
| --- | --- | --- |
| **РБ** | **Жанр** | **Број корисника** |
| 1 | Вест | 2 |
| 2 | Интервју | 10 |
| 3 | Чланак | 11 |
| 4 | Репортажа | 7 |
| 5 | Хроника | 2 |